钦定古今图书集成/方舆汇编/职方典/第1216卷 > 《游东台山记》龙孔然
## 钦定古今图书集成/方舆汇编/职方典/第1216卷 > 《游东台山记》龙孔然

“游之日，风暄日美，良物怀新，草细烟柔，涵空助洁。松
非一韵，雅奏千笙，花有群名，香登同谱，蹑屐忘劳，韶
吹辅腋，送鸿极远，旷景迎眸，揽墟井之鳞鳞，挹溪山
之戢戢。龙山西睇，莫穷缥渺之端；涟水东瞻，欲尽蜿
蜒之曲。巽维片黛，知为神禹之峰；坎位孤青，忆是昭
王之岫。信楚天之浩杳无涯，觉郢客之悲凉有以。于”
是回观同侣，授色征心。盖有涤尔元襟，酬兹韵目，不
谋而合，相视莫逆者矣。尔乃选石因乎苔软，倚杖择
其枝虬。敷坐命觞，邀云入盏；折松佐令，听鸟当歌。酒
绝喧苛，言无矜媚；分曹缀句，韵不险而心和。望古怀
人，事虽遐而情迩。固有欢至而莫状其欢，意畅而欲
忘其意者也。余乃扣壶而歌。歌曰：“涟之水其孰从生
兮？湘之山其焉始？幸万年于一日兮，俾问心而乐此。”
二三子鼓掌而和之曰：“情忘一日兮愉以康，风日和
兮云烟将。执飞鸟而陈辞兮，遵何逵以游乎穹苍。”已
而圆红西坠，薄霭渐升，樵有归柯，林闻夕磬。遵径言
旋，闲心未释，迟行待侣，韵目犹留。夫劳生之叹，在昔
犹虚；仁乐之情，非登不发，乃静侣惬心，天物效顺，襄
此成游，验其至适，又何必“卢敖穷北极之观，畏垒尸
南荆之社”也乎！